**Advokatuuri tööõiguse komisjoni (TK) ja Sotsiaalministeeriumi (SoM) esindajate kohtumise protokoll**

14. juuni 2016

Tallinn

Osalejad: Egle Käärats (SoM)

Thea Treier (SoM)

Anne Värvimann (TK)

Triinu Hiob (TK)

Protokollis Triinu Hiob.

Kohtumine algas kell 13.00

Kohtumine lõppes kell 14.30

**Arutlusel olnud teemad:**

1. ITVS eelnõu

Osad tööõiguse komisjoni ettepanekud on arvestatud osaliselt, osad täielikult. Eelnõu ei ole veel EIS-is, kuid SoM saadab TK-le info, kui eelnõu saab EIS-i üles, mis juhtub loodetavasti suve lõpuks. Ministri poolt eelnõule takistusi ei ole.

Eelnõuga soovitakse juurutada töövaidluskomisjoni menetluses e-lahendusi, nagu avalduste elektroonilist esitamist. Otsustamisel on, kas kasutada e-toimiku või e-tööinspektsiooni platvormi.

1. Eesti Kaubandus- ja Tööstuskoja (EKTK) ettepanekud tööaja regulatsiooni osas

SoM algatas tööaja regulatsiooni ülevaatamise teema ja pöördus arvamuste saamiseks partnerite, sh EKTK poole. Lisaks EKTK-le esitasid arvamused ka ametiühingute keskliik ja tööandjate keskliit. Tagasiside kaardistatakse. Seejärel analüüsitakse, kui palju on siin siseriiklikku mängumaad, mis pole direktiivide kohustuslike nõuetega kaetud. Analüüsitakse näiteks, kas lubada null-tunni-lepinguid.

Plaani järgi valmib lähteülesanne aasta lõpuks. Õigusakti muudatus on vähetõenäoline enne 2018 eesistumist.

1. Kollektiivsete töösuhete reform

Kollektiivsete töösuhete reform on laualt maas, sellega edasi ei tegelda. Kindlasti ei toimu muutust selle koalitsiooni ajal. Probleemiks on poliitilise tahte ja kokkuleppe puudumine.

Väike muudatus sai kehtestatud, järgmine ring tuleb ilmselt alles läbi ILO konventsiooni muudatuse.

1. Töövõimereform

Algselt oli plaanis alustada juunis diskussiooni, kuid praegu on teema ootel.

Haigestumise kulud on 5% SKP-st. Igapäevaselt puudub Eestis töölt umbes 18 500 haiget. 60% Eesti töötajatest on kinnitanud tervise tööst tingitud halvenemist. Seega teema vajab reformimist.

Plaanis tähtajalised (5 a) soodustused töötaja tervise edendamiseks. Probleem on, et Eestis ei saa ajutise töövõimetuse korral osaliselt töötada. Tööandjatel puudub ka oskus ja valmidus kohandada töötingimusi töötajale sobivaks, kui tema tervis on halvenenud. Õigusaktid vajavad muutmist, et töötaja ei kaotaks tervise halvenemisel nii kergesti tööd.

1. Lähetatud töötajate regulatsioon

Seadusemuudatus on praegu Riigikogus.

1. Üldised teemad

TLS muudatused alaealiste osas on praegu menetlemisel, kuid järgmiste muudatustega valitsusse minna on ebarealistlik. Asjad on valitsuse ootejärjekorras kuid. Kui SoM uurib probleeme ühiskonnas, on tagasiside nõrk. Suuremad muudatused TLS-is pole realistlikud lähiaastatel või kui siis ainult äkilise vajaduse tekkimisel konkreetne üksik muudatus.

Ametiühingutelt laekus 14. juunil 2016 ettepanek kirjutada TLS pikemaks, kuid SoM seda ilmselt ei toeta.

/allkirjastatud digitaalselt/ /allkirjastatud digitaalselt/

Anne Värvimann Triinu Hiob